C 493/16
SK
Úradný vestník Európskej únie
27.12.2022
Utorok 7. júna 2022
vyjadruje svoju plnú solidaritu s Gréckom a Cyperskou republikou; opätovne uznáva právo Cyperskej republiky uzatvárať dvojstranné dohody týkajúce sa jej výhradnej hospodárskej zóny a vykonávať prieskum a ťažbu svojich prírodných zdrojov v plnom súlade s medzinárodným právom; s poľutovaním konštatuje, že doteraz nebola stiahnutá hrozba casus belli, ktorú vyhlásilo Veľké národné zhromaždenie Turecka voči Grécku v roku 1995; víta pokračovanie prieskumných rozhovorov medzi Gréckom a Tureckom, ktorých cieľom je riešiť vymedzenie kontinentálneho šelfu a výhradnej hospodárskej zóny v súlade s medzinárodným právom; opakuje svoju výzvu tureckej vláde, aby podpísala a ratifikovala Dohovor OSN o morskom práve, ktorý je súčasťou acquis EÚ; podporuje pozvanie vlády Cyperskej republiky adresované Turecku, aby v dobrej viere rokovali o vymedzení námorných oblastí medzi ich príslušnými pobrežiami alebo aby sa obrátili na Medzinárodný súdny dvor, a vyzýva Turecko, aby pozvanie Cypru prijalo; víta turecký príspevok k bezpečnosti dodávok plynu prostredníctvom prepojenia Transanatólskeho plynovodu (TANAP) s dokončeným Transjadranským plynovodom (TAP); opätovne vyjadruje podporu návrhu Európskej rady na usporiadanie multilaterálnej konferencie o východnom Stredozemí a zdôrazňuje, že zelená dohoda a prechod na nové zdroje energie by mohli poskytnúť dôležité príležitosti na dosiahnutie kooperatívnych, udržateľných a inkluzívnych energetických riešení vo východnom Stredozemí; vyzýva, aby sa východné Stredozemie stalo skutočným katalyzátorom vonkajšieho rozmeru zelenej dohody;
44. vyjadruje poľutovanie nad tým, že cyperský problém zostáva nevyriešený, a zdôrazňuje, že riešenie v súlade s príslušnými rezolúciami Bezpečnostnej rady OSN a v dohodnutom rámci bude mať pozitívny vplyv na vzťahy Turecka s EÚ; opätovne s presvedčením potvrdzuje svoj názor, že jediným udržateľným riešením cyperskej otázky vrátane jej vonkajších aspektov, je spravodlivé, komplexné a životaschopné urovnanie, v rámci OSN, na základe dvojkomunitnej a dvojzónovej federácie s jednotnou medzinárodnou právnou subjektivitou, jednou suverenitou, jednotným občianstvom a politickou rovnosťou, ako je uvedené v príslušných rezolúciách Bezpečnostnej rady OSN v súlade s medzinárodným právom a na základe dodržiavania zásad, na ktorých je Únia založená; vyjadruje poľutovanie nad tým, že turecká vláda upustila od dohodnutého základu riešenia a rámca OSN, aby sama bránila riešenie založené na existencii dvoch štátov na Cypre; vyzýva Turecko, aby upustilo od tohto neprijateľného návrhu riešenia v podobe existencie dvoch štátov; ďalej vyzýva Turecko, aby stiahlo svoje jednotky z Cypru a zdržalo sa akýchkoľvek jednostranných opatrení, ktoré by upevnili trvalé rozdelenie ostrova, a nepodnikalo kroky, ktoré by mohli ovplyvniť demografickú rovnováhu; odsudzuje podpísanie tzv. hospodárskeho a finančného protokolu medzi Tureckom a oblasťami Cypru, ktoré nie sú kontrolované vládou; odsudzuje skutočnosť, že Turecko naďalej porušuje rezolúcie Bezpečnostnej rady OSN č. 550 (1984) a č. 789 (1992), v ktorých sa Turecko vyzýva, aby odovzdalo oblasť Varoša jej zákonným obyvateľom pod dočasnou správou OSN tým, že podporí otvorenie mesta Varoša verejnosti; zastáva názor, že tento krok oslabuje vzájomnú dôveru, a tým aj perspektívu obnovenia priamych rozhovorov o komplexnom riešení cyperského problému; v tejto súvislosti vyjadruje vážne znepokojenie nad nedávnymi novými nezákonnými činnosťami v oplotenej oblasti Varoša s cieľom otvoriť nový úsek pláže, ako aj nad nedávnym podpísaním vyššie uvedeného „hospodárskeho a finančného protokolu“, prostredníctvom ktorého bude Turecko financovať projekty na obnovu Varoše; vyzýva tureckú vládu, aby sa vrátila k dialógu založenému na formáte OSN, ktorý predstavuje jedinú životaschopnú cestu k zmiereniu; naliehavo žiada, aby sa pod záštitou generálneho tajomníka OSN čo najskôr obnovili rokovania o zjednotení Cypru, a to tam, kde sa v roku 2017 v Crans Montane skončili; opakuje svoju výzvu Turecku, aby splnilo svoje záväzky, že bude plne a bez diskriminácie vykonávať Dodatkový protokol k Dohode z Ankary týkajúci sa všetkých členských štátov vrátane Cypru; vyjadruje poľutovanie nad tým, že Turecko stále nedosiahlo žiadny pokrok v normalizácii svojich vzťahov s Cyperskou republikou; zdôrazňuje skutočnosť, že spolupráca so všetkými členskými štátmi EÚ vrátane Cyperskej republiky má naďalej zásadný význam v oblastiach, ako sú spravodlivosť a vnútorné veci, ako aj právne predpisy v oblasti letectva a komunikácia v leteckej doprave;
45. vyzýva Turecko, aby poskytlo komunite tureckých Cyperčanov potrebný priestor na konanie v súlade s ich úlohou legitímnej komunity na ostrove, ktorá je právom zaručeným ústavou Cyperskej republiky; vyzýva Komisiu, aby zintenzívnila svoje úsilie o spoluprácu s komunitou tureckých Cyperčanov, a pripomína, že jej miesto je v Európskej únii; vyzýva všetky zúčastnené strany, aby preukázali odvážnejší prístup k zbližovaniu komunít; zdôrazňuje, že treba, aby sa acquis EÚ uplatňovalo na celom ostrove po komplexnom riešení cyperského problému, a zároveň zdôrazňuje, že Cyperská republika je zodpovedná za to, aby zintenzívnila úsilie o uľahčenie zapojenia tureckých Cyperčanov do EÚ; oceňuje dôležitú prácu Výboru pre nezvestné osoby (CMP) oboch komunít a opätovne oceňuje skutočnosť, že po najhoršej fáze pandémie Turecko opäť poskytuje Výboru pre nezvestné osoby prístup do príslušných lokalít vrátane vojenských oblastí; vyzýva Turecko, aby zintenzívnilo svoje úsilie o poskytovanie kľúčových informácií zo svojich vojenských archívov, ako aj o prístup svedkom v uzavretých oblastiach; vyzýva Turecko, aby spolupracovalo s príslušnými medzinárodnými organizáciami, najmä s Radou Európy, pri predchádzaní nedovolenému obchodovaniu s kultúrnymi objektmi a úmyselnému ničeniu kultúrneho dedičstva a boji proti nim;